stanford-oval/wikipedia huggingface dataset:
Aldrich Ames

Ames 1994
Aldrich Hazen Ames (s. 26. toukokuuta 1941 River Falls, Wisconsin, Yhdysvallat) on Yhdysvaltain keskustiedustelupalvelun CIA:n entinen upseeri ja analyytikko, joka vuonna 1994 tuomittiin vakoilusta Neuvostoliiton ja Venäjän hyväksi.
Ames ryhtyi 1980-luvulla luovuttamaan asiakirjoja KGB:lle. Sen seurauksena ainakin parikymmentä venäläistä CIA-agenttia paljastui ja sittemmin teloitettiin. Suurin syy Amesin tekoihin oli ilmeisesti raha. Hän käytti rahoja huolettomasti, osti esimerkiksi uusia autoja ja asuntoja, joihin hänellä ei olisi ollut varaa tavallisella palkallaan, sekä joi reilusti (kerran hän lensi tapaamaan KGB-yhteyshenkilöä väärään kaupunkiin), mutta silti hän pystyi jatkamaan toimintaansa pitkään. Hänet otettiin kiinni 21. helmikuuta 1994 ja tuomittiin maanpetoksesta elinkautiseen vankeuteen.
Toiminnan jatkuttua lähes kymmenen vuotta vuonna 1991 CIA ja FBI perustivat työryhmän jäljittämään mahdollista kaksoisagenttia, koska venäläiset saivat paljastetuksi niin monta Yhdysvaltojen agenttia. Aluksi ei ollut ketään epäilyksenalaista. Amesin kuulustelu herätti epäilyt, sillä hän esiintyi siinä liian harjoitellun oloisesti. Ensimmäiset todisteet löydettiin hänen tiliotteistaan, joista paljastui tiettyinä aikoina talletettuja suuria summia. Kului kuukausia, ennen kuin mitään raskauttavaa löydettiin. Viimein Amesin roskista löytyi käytetty kirjoituskoneen värinauha, josta paljastui useita tämän KGB:lle kirjoittamia kirjeitä.
Kirjailija Frederick Forsyth piirtää Amesin tapauksesta kuvan teoksessaan Musta manifesti. Tarinan henkilöä suojeli hänen yhtä pahasti alkoholisoitunut kirjoituspöytäesimiehensä, joka tarinan mukaan kadehti kenttätyössä olleita asiamiehiä. Teoksessaan Kobra kirjailija antaa kunnian Amesin murtamisesta kuulusteluissa tämän teoksen fiktiiviselle sankarille.
University at Buffalo

| University at Buffalo> The State University of New York at Buffalo |
| --- | --- |

Motto:  Mens sana in corpore sano
Perustettu:  1846
Tyyppi:  osavaltionyliopisto
Rahoitus:  julkinen
Opiskelijoita:  29 806
Jatko-opiskelijoita:  9 855
Sijainti:  Buffalo ja Amherst, New York  Yhdysvallat
Sivusto:  buffalo.edu
University at Buffalo (UB, virallisesti The State University of New York at Buffalo) on yhdysvaltalainen yliopisto, joka kuuluu New Yorkin osavaltionyliopistoon (SUNY) ja on sen suurin ja arvostetuin yksikkö. UB:n kampukset sijaitsevat New Yorkin osavaltion Buffalossa ja sen suurimmassa esikaupungissa Amherstissä. Syksyllä 2015 UB:llä oli lähes 30 000 opiskelijaa, joista kolmannes graduate-tason opiskelijoita. Yliopisto tarjoaa 74 undergraduate-tason ja 190 graduate-tason koulutusohjelmaa.
Ensimmäinen yritys yliopiston saamiseksi Buffaloon oli vuonna 1836, kun presbyteerinen kirkko perusti sinne oppilaitoksen nimeltä The University of Western New York, joka ei kuitenkaan koskaan käynnistynyt. Vuosikymmentä myöhemmin vuonna 1846 Yhdysvaltain presidentti Millard Fillmore perusti kaupunkiin lääketieteeseen keskittyneen koulun nimeltä The University of Buffalo, joka sittemmin laajeni monitieteiseksi yksityiseksi yliopistoksi. 1960-luvun alussa New Yorkin osavaltio osti oppilaitoksen ja yhdisti sen osaksi kasvavaa osavaltionyliopistoa SUNYa.
Vuonna 2016 University at Buffalo sijoittui U.S. News & World Report -lehden Yhdysvaltojen yliopistorankingissä sijalle 99, ja julkisista yliopistoista sijalle 43. Times Higher Educationin vuosien 2015–2016 rankingissä UB sijoittui 191. parhaaksi yliopistoksi maailmassa.
Koulutusalat

arkkitehtuuri ja kaupunkisuunnittelu
humanistiset ja luonnontieteet
hammaslääketiede
kasvatustiede
tekniikka
oikeustiede
johtaminen
hoitotiede
farmasia ja farmakologia
terveydenhoito
sosiaalityö
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:University at Buffalo
Käännös suomeksi
Pablo (jalkapalloilija)

| 0 | 1 | 2 |
| --- | --- | --- |

Henkilötiedot
Koko nimi: Pablo Ibáñez Tébar
Syntymäaika: 3. elokuuta 1981 (ikä 43)
Syntymäpaikka: Madrigueras, Albacete, Espanja
Pelipaikka: puolustaja
Pituus: 192 senttimetriä
Seura
Seura: Birmingham City
Pelinumero: 5
Seurat
| Vuodet | Seura | O (M) |
| 2002–2004 2004–2010 2010–2011 2010– | Albacete Atlético Madrid West Bromwich Birmingham City | 75 (2) 156 (10) 10 (1) 15 (0) |
Maajoukkue
| 2004– | Espanja | 23 (0) |
 Seurajoukkueuran tilastot kattavat vain kansalliset sarjat, päivitetty 10. toukokuuta 2012.  Maajoukkueuran tilastot päivitetty 16. marraskuuta 2008.
Pablo Ibáñez Tébar (s. 3. elokuuta 1981 Madrigueras, Albaceten maakunta, Espanja), lyhyemmin Pablo, on espanjalainen jalkapalloilija, pelipaikaltaan puolustaja, joka edustaa Englannin mestaruussarjan Birminghamia. Hän on pelannut urallaan myös West Bromwichissa, Atlético Madridissa ja Albacetessa.
Pablo siirtyi kasvattajaseurastaan Albacetesta  kesällä 2004 Atléticoon valmentajansa César Ferrandon mukana. Yhdessä kolumbialaisen Luis Perean kanssa hän muodosti madridilaisjoukkueen aloituskokoonpanon toppariparin. Pablon ongelmat Madridissa alkoivat kesällä 2006 hänen neuvoteltuaan salaa mahdollisesta siirrosta Atléticon paikalliskilpailijan Real Madridin leiriin. Vaikka siirto lopulta kariutui, tiedot neuvotteluista olivat vuotaneet tiedotusvälineille ja Pablo joutui pyytämään toimintaansa julkisesti anteeksi Atléticon kannattajilta. Real-episodin jälkeen Pablo joutui aika ajoin kannattajien mielenilmausten kohteeksi. Kahden viimeisen Atlético-vuotensa aikana Pablo ei kuulunut valmentajien luottopelaajiin ja spekulaatiot lehdistössä Pablon siirrosta muualle yleistyivät. Viimein kesäkuussa 2010 West Bromwich ilmoitti tehneensä kolmivuotisen sopimuksen keskuspuolustajan kanssa, joka matkasi Englantiin ilmaisella siirrolla. Pablo siirtyi nykyiseen seuraansa kauden 2011–2012 alussa.
Espanjan maajoukkueessa Pablo teki ensiesiintymisensä 17. marraskuuta 2004 Englantia vastaan, ja on pelannut yhteensä 18 maaottelua. Hän oli mukana myös vuoden 2006 maailmanmestaruuskilpailuissa.
Aiheesta muualla

Pablon profiili 2006 MM-kilpailuiden sivustolla (englanniksi)
Espanjan joukkue – Jalkapallon MM-kilpailut 2006
1 Casillas |
2 Salgado |
3 Pernía |
4 Marchena |
5 Puyol |
6 Albelda |
7 Raúl |
8 Xavi |
9 Torres |
10 Reyes |
11 García |
12 López |
13 Iniesta |
14 Alonso |
15 Ramos |
16 Senna |
17 Joaquín |
18 Fàbregas |
19 Cañizares |
20 Juanito |
21 Villa |
22 Pablo |
23 Reina |
Valmentaja Aragonés
Alkmaionidit

Alkmaionidit tai alkmeonidit (m.kreik. Ἀλκμαιωνίδαι, Alkmaiōnidai, att.kreik. Ἀλκμεωνίδαι, Alkmeōnidai; lat. Alcmaeonidae) oli antiikin kreikkalainen ateenalainen eupatridi- eli ylimyssuku, joka esiintyy Kreikan historiassa ajalla 1100–400 eaa. Sen jäsenet vaikuttivat tapahtumiin Ateenassa erityisesti 600–400-luvuilla eaa.
Aiheesta muualla

Kuvia tai muita tiedostoja aiheesta alkmaionidit Wikimedia Commonsissa
Alaknoori

| Alaknoori> Avaintiedot |
| --- | --- |
Alkuperämaa:   Intia
Määrä:  mahdollisesti kuollut sukupuuttoon
Rodun syntyaika:  1800–1900-luku
Alkuperäinen käyttö:  villisian metsästys
FCI-luokitus:  ei FCI-rotu
Ulkonäkö
Väritys:  valko-musta
Alaknoori on todennäköisesti sukupuuttoon kuollut intialainen koirarotu. Se ei ole FCI:n hyväksymä.
Ulkonäkö

Rodun karvapeite oli lyhyt ja valkoinen mustin laikuin; korvat olivat sävyltään vaaleanpunaiset.
Alkuperä

Kolhapurin maharadža H.H. Shahu hankki eurooppalaisia vinttikoiria villisian metsästystä varten. Hän kasvatti niitä Alakanoorin kylässä Karnatakassa. Kyseiset koirat eivät sopeutuneet Intian kuumiin olosuhteisiin, joten maharadža risteytti niitä caravan houndin kansssa. Lopputuloksena oli rotu, joka nimettiin kotikylänsä mukaan. Sen selviytymisestä ei kuitenkaan pidetty huolta, ja se vaikuttaa kuolleen sukupuuttoon risteydyttyään hallitsemattomasti muiden rotujen kanssa.
American Film Market

American Film Market (AFM) on vuodesta 1981 lähtien Los Angelesin Hollywoodissa järjestetty elokuvatapahtuma, jossa esitellään ensi-iltaan tulevia elokuvia. Tapahtuma on perinteisesti järjestetty vuosittain loka-marraskuussa.
Aiheesta muualla

Virallinen kotisivu (Arkistoitu – Internet Archive)
Lex Luger

| Lex Luger |
| --- | --- |
 Lex Lyger vuonna 2020
Henkilötiedot
Syntynyt: 2. kesäkuuta 1958 (ikä 66)  Buffalo, New York 
Kansalaisuus:  Yhdysvallat 
Showpainija
Kehänimet:  Lex Luger   The Total Package    The Narcissist 
Aktiivisena:  1985-2006
Pituus:  193 cm 
Paino:  120 kg 
Kouluttajat:  Bob Roop  Hiro Matsuda
Lawrence Wendell Pfohl (s. 2. kesäkuuta 1958 Buffalo, New York) on yhdysvaltalainen uransa lopettanut showpainija. Hänet tunnettiin painikehässä nimellä Lex Luger. Hän teki ensiesiintymisensä World Wrestling Federationissa vuonna 1985. Hänen merkittävimpiä otteluitaan ovat muun muassa Royal Rumble -ottelu vuonna 1994. Ottelu päättyi Lugerin ja Bret Hartin molempien tiputtua kehästä yhtä aikaa..
Luger on otellut muun muassa Mr. Perfectin, Bret Hartin, British Bulldogin, Stingin ja Diamond Dallas Pagen kanssa. Luger lopetti showpainiuransa vuonna 2005. Luger käytti amerikanlipulla varustettuja housuja ja kenkiä.
Mestaruudet ja saavutukset

Championship Wrestling from Florida
NWA Bahamas Championship (1 kerta)
NWA Florida Television Championship (1 kerta)
NWA Southern Heavyweight Championship (3 kertaa)
World Championship Wrestling
WCW World Heavyweight Championship (2 kertaa)
WCW World Television Championship (2 kertaa)
NWA/WCW United States Heavyweight Championship (5 kertaa)
NWA/WCW World Tag Team Championship (3 kertaa) yhdessä Barry Windham (1), Sting (1), ja The Giant (1)
World Wrestling Federation
Royal Rumble voitto (1994) yhdessä Bret Hartin kanssa
World Wrestling All-Stars
WWA World Heavyweight Championship (1 kerta)
Lex Luger vuonna 1994.
Aleksios I Komnenos

| Aleksios I Komnenos |
| --- | --- |
 Aleksios Komnenos kreikkalaisessa käsikirjoituksessa.
Bysantin keisari
Valtakausi:  4. huhtikuuta 1081 – 15. elokuuta 1118
Edeltäjä:  Nikeforos III Botaniates
Seuraaja:  Johannes II Komnenos

Syntynyt:  noin 1048 tai 1057
Kuollut:  15. elokuuta 1118 Konstantinopoli
Puoliso:  Irene Dukaina
Lapset:  Anna Maria  Johannes Andronikos  Isaak  Eudokia   Theodora
Suku:  Komnenos
Isä:  Johannes Komnenos
Äiti:  Anna Dalassena
Bysantin valtakunta vuonna 1081.
Aleksios I Komnenos (kreik. Αλέξιος Κομνηνός, noin 1048 tai 1057 – 15. elokuuta 1118) oli Bysantin keisari vuosina 1081–1118. Aleksios kuului Paflagoniasta kotoisin olleeseen merkittävään Komnenosten sukuun. Hänen isänsä oli Johannes Komnenos, joka oli keisari Isaak Komnenoksen veli, eli Isaakin veljenpoika Aleksios ei ollut ensimmäinen keisari Komnenos suvusta. Hän kuitenkin perusti yli satavuotisen dynastian Komnenos -suvusta, joka aloitti Bysantin valtaanpaluun Itä-Välimeren suurvaltana.
Aleksioksen aikanaan Bysantin valtakunnan rappeutuminen saatiin seisautettua. Aleksios kukisti muun muassa Bysantin rikkauksia havitelleen Robert Guiscardin ja tämän normannit. Vaarallisimmaksi uhaksi valtakuntaa kohtaan osoittautui kuitenkin ensimmäinen ristiretki, joka toi suuret joukot länsimaisia ritareita Konstantinopoliin vuonna 1096. Aleksios sai kuitenkin ristiretken joukkojen ansiosta vallattua takaisin useita seldžukeille menetettyjä kaupunkeja. Vuonna 1108 Robert Guiscardin poika Bohemund yritti jälleen hyökätä Bysanttia vastaan. Aleksios kukisti normannit toistamiseen ja pakotti Bohemundin allekirjoittamaan nöyryyttävän rauhansopimuksen.
Aleksioksen tytär Anna Komnena kirjoitti isänsä elämästä imartelevan elämäkerran Aleksiaan. Anna yritti myös äitinsä Irene Dukainan kanssa saada Aleksioksen tekemään Annan miehestä Nikeforos Bryennioksesta kruununperillisen. Aleksios pysyi kuitenkin tiukkana ja luovutti kuolinvuoteellaan vallan vanhimmalle pojalleen Johannekselle, joka jatkoi isänsä aloittamaa valtakunnan vahvistamista.
Keisarina > Normannien hyökkäys

Keisariksi tultuaan Aleksios joutui käyttämään diplomaattisia taitojaan ja oveluutta selvitäkseen valtakuntaa uhkaavien kansojen paineelta. Seldžukit olivat sotaisa kansa, joka valloitti 1070-luvulla Vähää-Aasiaa. Aleksios solmi rauhan seldžukkisulttaani Suleiman ibn Kutulmišin kanssa voidakseen keskittää sotatoimet normanneja vastaan.
Sisilian normanneja ja heidän johtajaansa Robert Guiscardia vastaan Aleksios joutui taistelemaan, kun normannit nousivat maihin nykyisessä Albaniassa toukokuussa 1081. Heidän tarkoituksenaan oli vallata Balkanin niemimaa Bysantin valtakunnalta. Väitetään, että Robert Guiscardilla olisi ollut myös suunnitelmia koko valtakunnan valtaamiseksi, sillä normannijoukoissa oli mies, jonka sanottiinn olleen syrjäytetty Mikael VII. Guiscard oli jopa antanut tälle yhden tyttäristään vaimoksi. Kesäkuussa normannit alkoivat piirittää Dyrrakionia, mutta kaupunkia puolustanut Georgios Palaiologos piti pintansa. Kaupungin avuksi tuli myös venetsialainen laivasto, joka kukisti Guiscardin pojan Bohemundin johtaman laivaston. Aleksios marssi Konstantinopolista Dyrrakionin avuksi. Anna Komnenan mukaan Guiscardilla oli noin 30 000 miestä ja Aleksioksella jonkin verran vähemmän, ehkä 20 000. Aleksios kärsi murskatappion Dyrrhakionin taistelussa, joka käytiin 18. lokakuuta 1081. Anna Komnenan mukaan Aleksios menetti noin 5 000 miestä. Taistelun jälkeen Robert valtasi Dyrrakionin ja suuren osan Pohjois-Kreikkaa. Aleksios itse pääsi pakenemaan Thessalonikaan.
Hyökkäyksillään Guiscard valtasi Dyrrakionin ja Korfun. Normannien uhka ei hellittänyt ennen kuin Robert kuoli vuonna 1085. Tällöin Aleksios valtasi takaisin menetetyt alueet. Seuraavaksi Aleksioksen oli torjuttava petšenegien ja kiptšakien hyökkäykset Traakiassa sekä uudelleen aktivoituneiden aloittaneiden seldžukkien hyökkäykset Vähässä-Aasiassa.
Aleksioksen uudistukset

Armeijan rappeutuminen oli yksi suurin huolen aihe sen jälkeen kun suurin osa parhaista värväysalueista oli joutunut selžukkien valtaan. Toinen Aleksiosta vaivannut ongelma oli valtakunnan rahavarojen vähyys. Valtakunnan rahojen arvo oli romahtanut koska valtio oli antanut lyödä tavallisen nomisma kultarahjan lisäksi erilaisia halvemmista metalleista tehtyjä rahoja. Verot piti myös maksaa kultarahoissa, mutta valtio saattoi maksaa omat velkansa vähäarvoisimmilla rahoilla. Tämä oli tietysi aiheuttanut paljon taloudellista sekaannusta ja vahinkoa. Aleksios määräsikin uuden vaihtokurssin nomisman ja muiden rahojen välille. Hän sääti myös useita lisäveroja.
Ristiretki

Vuonna 1095 Aleksios oli lähettänyt paavi Urbanus II:lle avunpyynnön. Paavi innostui tästä ja alkoi saarnata ristiretkeä pakanoita vastaan. Aleksios olisi itse asiassa halunnut lännestä palkkasotilaita, mutta saikin paljon enemmän kuin oli pyytänyt. Ensimmäinen ryhmä huonosti varustettuja ristirekeilijöitä Pietari Erakon johdolla saapui vuonna 1096. Aleksios antoi heti siirtää heidät Vähään-Aasiaan jossa he joutuivat pian turkkilaisten uhreiksi. Ensimmäisen ristiretken pääjoukon saavuttua Konstantinopolin edustalle Aleksios vaati, että ristiretken johtajat vannoisivat uskollisuutta hänelle ja lupautuisivat palauttamaan valtaamansa maat keisarille. Bysantti saikin takaisin suuria alueita Vähästä-Aasiasta ristiretken yhteydessä.
Aleksioksen tytär Anna Komnena kirjoitti isästään imartelevan elämäkerran Aleksiaan.
Aleksios teki pojastaan Johanneksesta kruununperillisen. Hänen vaimonsa Irene ja tyttärenensä Anna olisivat halunneet Annan miehestä Nikeforoksesta kruununperillistä, mutta heidän juonensa epäonnistui. Valtataistelua käytiin vielä Aleksioksen tehdessä kuolemaa 15. elokuuta, 1118, mutta lopulta Johannes selvisi voittajana ja hänet kruunattiin keisariksi.
Perhe

Aleksios ja Irene Dukaina saivat seitsemän lasta:
Anna (1083–1153)
Maria
Johannes (1087–1143)
Andronikos (kuoli noin 1130)
Isaak
Eudokia
Theodora
Aiheesta muualla

Wikimedia Commonsissa on kuvia tai muita tiedostoja aiheesta .
Medieval Sourcebook: Anna Comnena: The Alexiad (Arkistoitu – Internet Archive) – Anna Komnenan Aleksias (englanniksi)
Kirjallisuutta

Sture Linnér: Anna Komnenas värld : Bysans på 1100-talet.  Atlantis, 1993.
John Julius Norwich: Byzantium: The Decline and Fall.  Viking, 1991.  ISBN 0-679-41650-1
Georg Ostrogorsky: History of the Byzantine State.  Rutgers University Press, 1969.  ISBN 0-8135-1198-4
| 0 | 1 | 2 |
| --- | --- | --- |
| Edeltäjä: Nikeforos III Botaniates | Bysantin keisari | Seuraaja: Johannes II Komnenos |
| Auktoriteettitunnisteet  |
| --- | --- |
Kansainväliset:  FAST  ISNI  VIAF 2  3  4  WorldCat 
Kansalliset:  Norja 2  Espanja  Ranska  BnF data  Saksa  Italia  Israel  Belgia  Yhdysvallat  Latvia  Japani  Tšekki  Kreikka  Alankomaat  Puola  Vatikaani 
Henkilöt:  Deutsche Biographie  DDB 
Muut:  SNAC  IdRef  Te Papa (New Zealand)
Edinburghin elokuvajuhlat

Edinburghin kansainväliset elokuvajuhlat (The Edinburgh International Film Festival, EIFF) oli Skotlannissa Edinburghissa vuosittain järjestetty kansainvälinen elokuvajuhla. Juhlan perusti vuonna 1947 elokuvayhdistys Edinburgh Film Guild. Juhlaa rahoitti Centre for the Moving Image (CMI).
Juhlan lopetuksesta tehtiin päätös syksyllä 2022. Myös CMI:n hallinnoimat kaksi elokuvateatteria Edinburghissa ja Aberdeenissa sulkevat ovensa. Syyt ovat taloudelliset. CMI:n mukaan energiakustannusten nousu, koronaviruspandemia ja vähentyneet yleisömäärät ovat vieneet CMI:n talouden vaikeuksiin.
Aiheesta muualla

Edinburgh International Film Festival (sivuilla vain tiedote maksuasioista)
All of Me

”All of Me” on Gerald Marksin ja Seymour Simonsin säveltämä ja sanoittama musiikkikappale vuodelta 1931. Se on yksi 1930-luvun suosituimmista yhdysvaltalaisia kappaleista ja nykyisin tunnettu pop- ja jazzstandardi.
New Yorkin musiikkikustantamot eivät aluksi kiinnostuneet Marksin ja Simonsin kappaleesta. Pitkän etsinnän jälkeen kaksikko löysi vaudeville-esiintyjä Belle Bakerin, joka suostui esittämään kappaleen radiossa. Bakerin aviomies oli kuollut hiljattain, ja kappaleen säe ”your goodbye left me with eyes that cry” (”hyvästisi jättivät kyyneleet silmiini”) muistutti laulajaa hänestä. Liikuttunut Baker puhkesi kyyneliin kesken kappaleen esityksen Detroitin Fisher Theatressa, mikä aiheutti sensaation lehdistössä.
Ensimmäisen hittinauhoituksen kappaleesta teki Paul Whiteman laulaja Mildred Baileyn kanssa joulukuussa 1931. Helmikuuhun 1932 mennessä listalla oli kolme eri versiota kappaleesta: Whitemanin, Louis Armstrongin ja Ben Selvinin, joista sekä Whiteman että Armstrong nousivat listan ensimmäiselle sijalle. Alkusuosion jälkeen kappale kuitenkin unohdettiin kunnes Frank Sinatra nosti sen uudelleen suosioon vuoden 1948 levytyksellään ja esityksellään vuoden 1952 elokuvassa Laukauksia öisellä stadionilla.
Suomeksi kappaleen ovat esittäneet muun muassa Neloset ja M. A. Numminen nimellä ”Kaiken saat” (suom. Erkki Ainamo).
Paavo Pesusieni kuivalla maalla

| Paavo Pesusieni kuivalla maalla> The SpongeBob Movie: Sponge Out of Water |
| --- | --- |

Ohjaaja:  Paul Tibbitt
Käsikirjoittaja:   Stephen Hillenburg  Paul Tibbitt 
Perustuu:  Stephen Hillenburgin televisiosarjaan Paavo Pesusieni
Tuottaja:   Mary Parent  Craig Sost  Cale Boyter 
Säveltäjä:  John Debney
Kuvaaja:  Phil Meheux
Leikkaaja:  David Ian Salter
Tuotantosuunnittelija:  Stephen Hillenburg
Pääosat:   Tom Kenny  Bill Fagerbakke  Rodger Bumpass  Clancy Brown  Carolyn Lawrence  Mr. Lawrence  Antonio Banderas 
Valmistustiedot
Valmistusmaa:  Yhdysvallat
Tuotantoyhtiö:  Nickelodeon Movies United Plankton Pictures Paramount Pictures
Levittäjä:  UIP-Dunafilm Netflix Paramount Pictures
Ensi-ilta:  Suomi 27. helmikuuta 2015
Kesto:  93 minuuttia
Alkuperäiskieli:  englanti
Budjetti:  66 miljoonaa dollaria
Edeltäjä:  Paavo Pesusieni – elokuva
Seuraaja:  Paavo Pesusieni: Vapaalla jalalla
Aiheesta muualla
IMDb 
Elonet
AllMovie
Infobox OKNimi-testi OK: 
Paavo Pesusieni kuivalla maalla (engl. The SpongeBob Movie: Sponge Out of Water) on tietokoneanimaatioelokuva, joka sai ensi-iltansa alkuvuonna 2015. Elokuva perustuu Paavo Pesusieni -animaatiosarjaan. Elokuva julkaistiin 6. heinäkuuta 2015 DVD:nä sekä BluRayna.
Suomalaiset ääninäyttelijät

| 0 | 1 | 2 |
| --- | --- | --- |
|  Antti L. J. Pääkkönen  | … |  Paavo Pesusieni   |
|  Antti Pääkkönen  | … |  Jalmari Kalmari   |
|  Rauno Ahonen  | … |  Einari Rapu   |
|  Pasi Ruohonen  | … |  Patrik Tähtönen   |
|  Jenni Sivonen  | … |  Sanna   |
|  Ella Pyhältö  | … |  Kaarina, sivuäänet   |
|  Markus Bäckman  | … |  Plankton   |
|  Aku Laitinen  | … |  Purilaisparta   |
|  Kari Ketonen, Ville Tiihonen, Joonas Nordman, Heikki Paasonen  | … |  Lokit   |
|  Antti Holma  | … |  Kalle   |
Dubbausstudio: SDI Media
Aiheesta muualla

Elokuva Rotten Tomatoes-sivustolla
Paavo Pesusieni
| --- | --- |
Hahmot::  Paavo Pesusieni | Patrik Tähtönen | Jalmari Kalmari | Einari Rapu | Santa-Sanna | Sulevi Plankton | Kaarina | Rouva Pöhö | Helmi Rapu | Merenneitomies ja Merirokkopoika | Luettelo Paavo Pesusieni -hahmoista
Luettelot::  Luettelo televisiosarjan Paavo Pesusieni jaksoista
Tuotantokaudet::   1  2  3  4  5  6  7  8  9  10  11  12  13  KPL1  PTS1 
Televisiosarjat::  Paavo Pesusieni | Korallileiri: Paavon lapsuusvuodet | Patrik Tähtönen Show
Elokuvat::  Paavo Pesusieni – elokuva (2004) | Paavo Pesusieni kuivalla maalla (2015) | Paavo Pesusieni vapaalla jalalla (2020) | Paavo Pesusieni ja Santa-Sanna pelastavat Tangalan (2024)
Videopelit::  Atlantis SquarePantis | Battle for Bikini Bottom | Creature from the Krusty Krab | Employee of the Month  | Globs of Doom | Legend of the Lost Spatula | Lights, Camera, Pants! | The SpongeBob SquarePants Movie | Operation Krabby Patty | Revenge of the Flying Dutchman | SuperSponge | The Yellow Avenger | Unite! | Battle for Volcano Island | Freeze Frame Frenzy | Attack of the Toybots | Nicktoons Racing | Underpants Slam
Diskografia::  Original Theme Highlights | The SpongeBob SquarePants Movie | The Yellow Album | The Best Day Ever
Afganistaninspanieli

| Afganistaninspanieli> Avaintiedot |
| --- | --- |
Alkuperämaa:   Afganistan
Määrä:  kuollut sukupuuttoon
Muita nimityksiä:  Afghan Spaniel
FCI-luokitus:  ei FCI-rotu
Ulkonäkö
Väritys:  punavalkoinen
Afganistaninspanieli on todennäköisesti sukupuuttoon kuollut afganistanilainen koirarotu.
Ulkonäkö

Afganistaninspanieli oli pienikokoinen, pitkäkarvainen ja punavalkoinen spanieli.
Alkuperä

Englantiin vietiin vuonna 1929 kaksi rodunedustajaa, jotka esitettiin samana vuonna Cruftsissa.
Paikallismuseo

Paikallismuseolla tarkoitetaan ei-ammatillisesti hoidettua museota, joka ei täytä museolain määritelmää ammatillisesti hoidetusta museosta. Yleensä paikallismuseot ovat vapaaehtoisvoimin tai sivutoimisesti hoidettuja kotiseutumuseoita, erikoismuseoita tai muita museoita. Suurin osa niistä on säätiön, yhdistyksen tai kunnan omistuksessa.
Suomessa on yli tuhat paikallismuseota ja ne ylläpitävät paikallisesti ja kansallisesti merkittävää kulttuuriperintöä, usein hyvin niukoin taloudellisin resurssein. Vuonna 2012 niiden kokoelmissa oli yli 2,4 miljoonaa objektia ja yli 3000 historiallista rakennusta.
Aiheesta muualla

Kotiseutumuseot, muut paikallismuseot ja paikalliset erikoismuseot Suomen kotiseutuliitto. Viitattu 18.6.2020.
Alamon taistelu

Alamon taistelu oli merkittävä Texasin vallankumouksen aikainen taistelu, joka käytiin nykyisessä San Antoniossa. Varsinainen taistelu käytiin maaliskuun alussa 1836, mutta sitä edelsi kaksitoista päivää kestänyt piiritys. Meksikolaisten joukot kukistivat taistelussa texasilaiset Alamon puolustajat, joista vain muutama jäi henkiin. Vaikka meksikolaiset voittivat, taistelu nostatti kapinan aikana merkittävästi valloittajiin kohdistuvaa vastustusta. Texasin tasavalta saavutti itsenäisyyden San Jacinton taistelun jälkeen.